**Ministru kabineta rīkojuma projekta**

**“Par programmas "Valsts aizsardzība, drošība un integrācija *NATO*" līdzekļu izlietojumu” sākotnējās ietekmes novērtējuma ziņojums (anotācija)**

|  |
| --- |
| 1. **Tiesību akta projekta izstrādes nepieciešamība**
 |
| 1. | Pamatojums | 1. Likuma „Par valsts budžetu 2016. gadam” 39. pants paredz, ka programmas „Valsts aizsardzība, drošība un integrācija NATO” izlietojumu nosaka Ministru kabinets (turpmāk – MK). 2. Saskaņā ar MK 2003. gada 29. aprīļa noteikumu Nr. 236 “Aizsardzības ministrijas nolikums” 5.4. apakšpunktu Aizsardzības ministrijas (turpmāk – AM) uzdevums ir piedalīties Ziemeļatlantijas līguma organizācijas (*North Atlantic Treaty Organisation* – turpmāk *NATO*), Eiropas Savienības un citu starptautisko drošības un aizsardzības organizāciju drošības un valsts aizsardzības politikas veidošanā. Minēto noteikumu 6.10. apakšpunkts nosaka, ka AM uzdevums ir informēt sabiedrību par nozares politiku un ministrijas padotībā esošo iestāžu darbību, konsultēties ar nevalstiskajām organizācijām (turpmāk – NVO) lēmuma pieņemšanas procesā, veicināt sociālo dialogu jautājumos, kas saistīti ar politikas izstrādi un īstenošanu, kā arī iesaistīt sabiedrības pārstāvjus valsts pārvaldē. Šo noteikumu 7.2. apakšpunkts paredz AM tiesības iesaistīt nozares politikas jautājumu risināšanā ministriju, citu valsts pārvaldes iestāžu, pašvaldību un citu institūciju pārstāvjus. 3. Biedrību un nodibinājumu likuma 10. panta otrā daļa nosaka, ka jautājumos, kas saistīti ar attiecīgās biedrības darbības mērķi, biedrība var vērsties valsts un pašvaldību institūcijās. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | AM ir ieinteresēta veidot un turpināt sadarbību ar biedrību „Latvijas Transatlantiskā Organizācija” (turpmāk – LATO), kuras darbības mērķi saskan ar AM noteiktajiem uzdevumiem. Atbilstoši statūtiem šīs biedrības mērķi ir veicināt Latvijas darbību *NATO*, apvienot Latvijas sabiedrību un tās ekonomiskos, politiskos, kultūras, zinātniskos un sociālos spēkus Latvijas līdzdalībā *NATO*, kā arī veicināt sabiedrības atbalstu *NATO*.16 gadu darbības laikā LATO ir aktīvi sekojusi līdzi norisēm aizsardzības nozarē un iesaistījusies ar savu atbalstu. LATO ir palīdzējusi Latvijai piepildīt vienu no svarīgākajiem mērķiem – kļūt par pilntiesīgu *NATO* dalībvalsti. LATO īstenotās aktivitātes ir sekmējušas Latvijas sabiedrības izpratni par drošības politikas procesiem Latvijā un pasaulē. LATO ir kļuvusi par nozīmīgu AM sadarbības partneri nevalstiskajā sektorā un, sekmīgi sadarbojoties, ir izdevies īstenot daudzus kopīgus projektus. Katru gadu LATO realizē vairākus nozīmīgus sabiedrības informēšanas projektus, tādējādi sniedzot būtisku atbalstu aizsardzības nozares popularizēšanā. Viens no redzamākajiem projektiem ir starptautiskā ārpolitikas un drošības politikas ekspertu tikšanās “Rīgas konference”, ko LATO sadarbībā ar Aizsardzības un Ārlietu ministrijām rīko kopš 2006. gada. “Rīgas konference” ik gadus Rīgā pulcē augsta līmeņa ārvalstu ekspertus un augsta ranga amatpersonas, un ir ieguvusi starptautisku atpazīstamību drošības politikas ekspertu vidū. “Rīgas konferences” ietvaros notiek diskusijas par svarīgiem reģionālās un globālās drošības jautājumiem. 2015. gada “Rīgas konferencē” tika aplūkota situācija Ukrainā, Krievijas ārpolitika attiecībā uz tās kaimiņvalstīm, sankciju radītajām sekām un izaicinājumiem, *NATO* lomu globālās stabilitātes aizsardzībā, *Daesh* apkarošanu un *NATO* gatavības rīcības plāna realizāciju. “Rīgas konference” arī sekmē Latvijas tēla atpazīstamību un popularizē Rīgu kā Austrumeiropas vadošo analītisko centru. 2015. gada “Rīgas konferenci” klātienē apmeklēja vairāk nekā 550 dalībnieku no 40 pasaules valstīm, konferences tiešraidi divu dienu laikā vēroja 84 pasaules valstīs, un kopējais skatījumu skaits pārsniedza 1,7 miljonus. 2015. gadā LATO piedalījās arī vairāku citu aizsardzības nozarei nozīmīgu projektu īstenošanā:1. turpinot diskusijas par Valsts aizsardzības koncepcijas izstrādi, LATO sadarbībā ar AM un Debašu centru vairākās Latvijas augstskolās rīkoja diskusijas, lai pārrunātu jauniešu iespējas un motivāciju iesaistīties valsts aizsardzības nodrošināšanā;2. sadarbībā ar *NATO* Stratēģiskās komunikācijas izcilības centru LATO rīkoja publisko diskusiju „Cenzēto mediju propaganda informācijas telpā”, kurā tika aplūkoti gan konstatētie pārkāpumi masu mediju darbībā, gan nepieciešamās iniciatīvas, lai stiprinātu informācijas telpu un nodrošinātu korektas informācijas pieejamību sabiedrībai. Tāpat tika skarts jautājums par nepieciešamību izprast straujās tehnoloģiju attīstības ietekmi uz masu medijiem un sabiedrību, un to, cik nozīmīga ir kritiskās domāšanas un masu mediju pielietošanas prasmju attīstīšana.3. sadarbībā ar Latvijas Drošības un aizsardzības industriju federāciju un ar NATO Publiskās divīzijas departamenta un ASV vēstniecības Rīgā atbalstu LATO organizēja konferenci “Latvijas dalība *NATO*: ieguvumi sabiedrībai un ekonomikai”. Konferencē Baltijas valstu valdību, aizsardzības industriju un NVO pārstāvji, uzņēmēji, akadēmiķi un pētnieki pārsprieda jaunākās aizsardzības nozares attīstības tendences, apmainījās viedokļiem par hibrīdkara metodēm un no tām izrietošajiem draudiem, kā arī pārrunāja potenciālos risinājumus un aizsardzības industrijas nākotnes attīstības virzienus; 4. Rekrutēšanas un Jaunsardzes centrs ar LATO atbalstu 2015. gada augustā Jelgavas novadā organizēja Baltijas valstu jaunsargu vasaras nometni “*Baltic Guards* 2015”, kurā piedalījās vairāk nekā 100 pusaudži un jaunieši vecumā no 14 līdz 18 gadiem. Nometnes mērķis bija stiprināt reģionālo identitāti, veicināt līdera prasmes jauniešiem, iesaistīt jauniešus krīzes pārvarēšanas simulācijās, veicināt izpratni par drošības un aizsardzības politiku, starptautiskajiem drošības izaicinājumiem, *NATO*, kā arī veicināt Baltijas jaunsargu kustību attīstību un sadarbību;5. sadarbībā ar “ziedot.lv” un citiem sadarbības partneriem LATO uzsāka ziedojumu vākšanas kampaņu Zemessardzes ekipējuma – nakts redzamības iekārtu iegādei. 2016. gadam LATO ir izvirzījis šādus mērķus: 1. sekmēt bērnu un jauniešu izpratni par drošības un valsts aizsardzības jautājumiem; 2. skaidrot plašākai sabiedrībai *NATO* Varšavas samita secinājumus un turpmākās prioritātes; 3. veidot atgriezenisko saikni ar projektu mērķu grupām.Vērienīgākais 2016. gadā plānotais LATO projekts ir “Rīgas konference 2016”, kurā paredzēts aplūkot tādus jautājumus kā *NATO* pēc Varšavas samita, drošības izaicinājumi informācijas un hibrīdkara apstākļos, konflikti Tuvajos Austrumos, Rietumu un Austrumpartnerības valstu attiecības ar Krieviju u.c.Papildus “Rīgas konferencei” 2016. gadā LATO plāno īstenot vēl citus ar aizsardzības nozari saistītus projektus:1. Jauno profesionāļu forumu “*RC future leaders forum*” par starptautiskās drošības politikas jautājumiem, kā arī vairākus citus starptautiskus projektus – vasaras studiju programmu jaunajiem profesionāļiem no Igaunijas, Gruzijas, Latvijas, Lietuvas, Moldovas, Polijas un Ukrainas par Eiropas Savienības un *NATO* aktuālajiem jautājumiem, 10 starptautiskus tiešsaistes seminārus par *NATO* darbību un uzdevumiem pašreizējā starptautiskajā drošības vidē;2. informatīvus un izglītojošus pasākumus bērniem un jauniešiem – eseju konkursu skolēniem par valsts aizsardzību, zīmējumu konkursu “Vēlējums manam aizstāvim – karavīram” bērniem Latvijas bērnu namos, informatīvas lekcijas par *NATO* reģionu skolās; 3. projektus sabiedrības informēšanai – dokumentālās filmas „Četros no rīta mežā” par Latvijas karavīriem un zemessargiem rādīšanu reģionos, ziedojumu vākšanas kampaņu Zemessardzes ekipējuma iegādei, reģionālās vizītes kopā ar NBS pārstāvjiem Latvijas pilsētās “Nosargāsim savu nākotni: Latvija *NATO*”. AM ilggadējo sadarbības pieredzi ar LATO uzskata par veiksmīgu un augstu novērtē LATO vadošo lomu Latvijas sabiedrības informēšanas jomā par ārpolitikas, drošības politikas un aizsardzības jautājumiem.MK rīkojuma projekts “Par programmas “Valsts aizsardzība, drošība un integrācija NATO” līdzekļu izlietojumu” paredz no AM 2016. gada budžeta piešķirt finansējumu 70 000 *euro* apmērā LATO “Rīgas konferences” (56 350 *euro*) un Jauniešu foruma “*RC future leaders forum*” (13 650 *euro*) organizēšanai 2016. gadā. MK rīkojuma mērķis ir segt LATO izdevumus, kas saistīti ar AM uzdevumu izpildi. Pēc rīkojuma projekta pieņemšanas turpmāko sadarbību un finansējuma izlietošanas kārtību 2016. gadā paredzēts noteikt, AM slēdzot atsevišķu līgumu ar LATO. |
| 3. | Projekta izstrādē iesaistītās institūcijas | Aizsardzības ministrija |
| 4. | Cita informācija | Rīkojuma projekta izpildi 2016. gadā AM nodrošinās atbilstoši tai piešķirtajiem valsts budžeta līdzekļiem budžeta programmas 30.00.00 “Valsts aizsardzības politikas realizācija” ietvaros no subsīdijām un dotācijām paredzētajiem līdzekļiem. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekts attiecas uz biedrību „Latvijas Transatlantiskā Organizācija”.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Anotācijas III, IV, V, VI sadaļa – projekts šīs jomas neskar.

Aizsardzības ministrs R. Bergmanis

Vīza: valsts sekretārs J. Garisons

01.09.2016. 12:25

1232

I.Dambe

Tālr. 67335273

E-pasts: Inga.Dambe@mod.gov.lv